google/wiki40b huggingface dataset:
מדרש אבא גוריון

מדרש אבא גוריון הוא קובץ מדרשי על מגילת אסתר.
הקובץ נקרא 'אבא גוריון' על-שם פתיחתו 'אבא גוריון איש ציידן אמר חמשה דברים...'. במהדורות הנדפסות (עליהן להלן) מחולק המדרש ל-7 'פרשות'. למעשה, חלוקה (מאוחרת) זו מתאימה לחלוקת הפרקים המקראית המקובלת, כאשר על פרקים ח-י של המגילה אין מדרש.
הקובץ אינו עשוי מ'עור אחד': מקצת הפסוקים נדרשים בקיצור, בעוד שחלקים אחרים מהווים הרחבות אגדיות למגילה (כך סיפור הולכת מרדכי על הסוס, המורחב בסוף המדרש), או אף הרחבות אגדיות לדרשות גרעיניות קדומות (כמו הרחבת הדרשה הגרעינית המזהה את כיסא אחשוורוש עם כיסאו של המלך שלמה).

היסטוריה

המדרש חובר במאה העשירית, היה נפוץ מאוד בימי הביניים, אך לא ראה אור בדפוס עד המאה ה-19. נדפס לראשונה על ידי אהרון (אדולף) ילינק בלייפציג תרי"ג (1853) בראש הקובץ "בית המדרש", על פי כתב יד שהיה (ועודנו) בספרייה בהמבורג. כתב יד זה לקוי מאד, וגם ההעתקה שעמדה בפני ילינק לא הייתה מושלמת. הקובץ תחילתו בשתי 'פתיחתאות' לפסוק הראשון של המגילה, הדורשות את מילות הפתיחה 'ויהי בימי אחשורוש' כ'ווי (=לשון בכי) היה בימי אחשוורוש', ובהמשך נדרשים פסוקי המגילה. 
מהדורה משוכללת יותר יצאה לאור על ידי שלמה בובר, וילנה תרמ"ז (1887), בראש הקובץ 'ספרי דאגדתא על מגילת אסתר'. במהדורה זו נדפס המדרש על פי כתב יד השוכן בספריית הקזנטנזה ברומא ובציון שינויים מעוד 5 כתבי יד.
גם מהדורה זו אינה מושלמת ובשנים אלו עובדים חוקרים מאוניברסיטת בר-אילן, בריכוזו של פרופ' יוסף תבורי, על ההדרת מדרשי המגילה בכלל, ובכללם מדרש אבא גוריון. מדרש אבא גוריון עתיד להופיע במהדורה ביקרתית על פי 12 כתבי יד ועוד קטעים, מובאות הנמצאות בילקוט שמעוני ומקורות נוספים.
נכון להיום ברור שהמדרש זכה לכמה עיבודים, החשוב שבהם הוא העיבוד המתועד בכתבי היד המסומנים א ו-פ, שבובר מציין למקצת גרסאותיהם בהערות למהדורתו, ובכתב יד נוסף שלא נעשה בו שימוש במהדורת בובר. מהדורה זו היא עיבוד אשכנזי, כנראה מן המאה ה-11 או ה-12. עיבוד זה הוסיף למדרש כמה דרשות אך עיקר חשיבותו היא בתיקונים מסברה שנוספו בו. דיון מלא בתיקונים אלו, כמו בעוד היבטים הנוגעים למסורת הנוסח של המדרש, נמצאים בעבודת תזה של בנימין אלבוים שהוגשה לאוניברסיטת בר-אילן בסוף 2005. 
שאלות מחקריות חשובות הנוגעות לשאלת היחס (המורכב) של מדרש זה לשאר המדרשים למגילה, ובפרט לקובץ הגדול והנפוץ "מדרש אסתר רבה", נידונו בעבודת דוקטורט שהגיש בסוף 2005 ארנון עצמון מאוניברסיטת בר-אילן.
חלק מאגדות המדרש מופיעות גם ב"תרגום שני" של המגילה לארמית.
לאו ריי

לאו רַיי (נולד ב-1950) הוא צייר, פסל, גרפיקאי ומורה לציור ישראלי.

ביוגרפיה

ריי נולד בווילנה שבליטא הסובייטית. כילד נמשך לציור, ולבקשתו נשלח ללמוד בתיכון לאמנויות. ריי הנו בוגר אוניברסיטת וילנה (פיזיקה תאורטית) והאקדמיה לאמנויות של וילנה (אמנות והוראת אמנות). ב-1991 עלה ריי לישראל. ריי הוא צייר, פסל, רשם ואמן קליגרפיה. הוא הציג תערוכות יחיד והשתתף בתערוכות קבוצתיות רבות במוזיאונים וגלריות בישראל ובעולם. יצירותיו מצויות באוספים ציבוריים ופרטיים ברחבי העולם, בהם: מוזיאון ישראל שבירושלים, מוזיאון העיר טלשיאי שבליטא, מוזיאון קובנה לספרות שבליטא והמוזיאון לאמנויות זאגרב שבקרואטיה. ב-2000 זכה בפרס ראשון בתחרות הבינלאומית International Small Engraving Salon שברומניה. ריי מלמד ציור וקליגרפיה בבית הספר בסיס לאמנות ותרבות משנת 1995. הוא חי ויוצר בתל אביב.
ריי מצייר בעיקר בצבעי שמן על בד והוא מרבה לצייר בני אדם ובעלי חיים. על אמנות אמר:
צייר יכול לצייר ציורים, פסל יכול לפסל פסלים ומשורר יכול לחבר שירים. כל זה לא בהכרח אמנות. האמנות נכנסת ליצירות בדרכים מסתוריות ורק אז היוצר הופך לאמן. האמנות היא ערך גבוה, ורוחני נוסף, שהופך יצירה למרגשת ובלתי נשכחת."
צהוב סנסט FCF

צהוב סנסט FCF (באנגלית: Sunset Yellow FCF) נקרא גם צהוב כתום S, הוא פיגמנטי צביעה אזו כתום המופק מנפט. כאשר נעשה בו שימוש במזון בארצות הברית הוא נקרא צהוב 6, באירופה הוא מסומן באמצעות מספר E כ-E110.

שימושים

צהוב סנסט משמש במזון, קוסמטיקה ותרופות. לדוגמה הוא נכלל בסוכריות, קינוחים, חטיפים, מרקים, פירות משומרים,בריבות, ושתייה (הפנטה לסוגיה).
לרוב נעשה שימוש בצהוב סנסט ביחד עם אמרנת (E123), על מנת לייצר צבע חום בשוקולדים וקרמל.

בטיחות

הצריכה היומית המקובלת היא 4 מיליגרם לכל ק"ג משקל גוף, על פי הנחיות האיחוד האירופי וארגון הבריאות העולמי.

אירופה

צהוב סנסט היה אסור או מוגבל לשימוש כתוסף מזון בנורווגיה, פינלנד ושוודיה.
בשנת 2008 קראו רשויות הבריאות בבריטניה ליצרנים להפסיק להשתמש באופן וולונטרי ב-6 צבעי מאכל: טרטרזין, אזורובין, Ponceau 4R, קווינולין צהוב, צהוב סנסט ואדום אלורה AC.
תקנות האיחוד האירופי שנכנסו לתוקף בשנת 2010 מחייבות יצרני מזון לציין על האריזה של מזון המכיל אחד או יותר מ-6 צבעי המאכל הנ"ל הצהרה האומרת: "עלול ליצור השפעה שלילית על פעילות וקשב אצל ילדים".

ארצות הברית

צהוב סנסט הידוע בארצות הברית כצהוב 6, מאושר לשימוש כצבע ל: מאכל, תרופות וקוסמיטקה.

מחלוקות

מאז שנות ה-70 ישנה דאגה ציבורית כי צבעי מאכל חשודים בגרימת התנהגות הפרעת קשב, ריכוז והיפראקטיביות בקרב ילדים. דאגה זו הובילה את רשויות המזון בארצות הברית ובמדינות נוספות לבחון מחקרים בנושא. בריטניה ביצעה מחקר לבחינת השפעת 6 צבעי המאכל שהוזכרו וכן סודיום בנזואט (חומר משמר), על ילדים שצורכים אותם באמצעות משקאות, המחקר פורסם ב-2007. המחקר מצא "קשר אפשרי בין צריכת צבעי מאכל וסודיום בנזואט להיפראקטיביות" בקרב ילדים. וועדת הייעוץ שבחנה את המחקר קבעה כי עקב מגבלותיו לא ניתן להשליכו על האוכלוסייה הכללית, וכי נדרש מחקר נוסף.
האיחוד האירופי סימון מוצרים המכילים את החומרים שנבדקו, כזהירות מונעת. בריטניה קראה ליצרי מזון להפסיק להשתמש בחומרים אלה באופן וולונטרי. בשנת 2009 בחנה הרשות האירופאית לבטיחות במזון את הנתונים והמידע וקבעה ש"הראיות המדעיות הקיימות לא מצביעות על קשר בין צריכת צבעי מאכל לשינוי התנהגות".
מנהל התרופות והמזון האמריקאי לא הוציא הנחיות חדשות לציבור בעקבות המחקר באירופה.
בדידותם של המספרים הראשוניים (סרט)

עלילה

הסרט מתרחש באיטליה בשנים 1984, 1991, 2001 ו- 2009, וקופץ הלוך ושוב בזמן. מתיה ואליצ'ה (ילדים בשנת 1984 ומתבגרים בשנת 1991) עברו בילדותם טראומות, כל אחד בנפרד, ומבודדים את עצמם מהאנשים הסובבים אותם.
בילדותו של מתיה, אחותו התאומה בעלת הפיגור השכלי נעלמה כאשר הוא היה אמור להשגיח עליה. מתיה הוא אינטליגנט והופך למדען מצליח, אך לעיתים חותך את עצמו במודע.
אליצ'ה עברה תאונת סקי בילדותה שגרמה לה לצליעה קבועה ולצלקת משמעותית בירך. בשנות העשרה שלה היא נפלה קורבן להתעללות מצד חברותיה לכיתה.
מתיה ואליצ'ה נפגשים לראשונה בשנות התיכון ומתיידדים, אך הקשר מתנתק כשמתיה מוזמן לעבוד בגרמניה. שמונה שנים לאחר מכן אליצ'ה כותבת לו מכתב קצר מאד בו היא מבקשת ממנו לשוב לאיטליה. הוא מגיב למכתב בחיוב והם שוב נפגשים.
גוסטבו גומס

ליברטד

גומס גדל במחלקת הנוער של ליברטד מליגת העל הפרגוואית. ב-2 במאי 2011 ערך את הופעת הבכורה שלו בקבוצה הבוגרת של המועדון, כשנכנס כמחליף בדקה ה-75 בתיקו 0-0 נגד טקוארי במסגרת המחזור ה-17 בליגה. ב-27 במאי 2013 הבקיע גומס את שער הבכורה שלו במועדון, שער בדקה ה-47 בניצחון 2-0 על קראפגואה במסגרת המחזור ה-16 בליגה. גומס שיחק במועדון במשך 4 עונות, בהן ערך 47 הופעות ליגה והבקיע 5 שערים.

לנוס

בקיץ 2014 חתם גומס בלנוס מליגת העל הארגנטינאית. ב-13 באוגוסט 2014 ערך את הופעת הבכורה שלו במועדון, כששיחק 90 דקות בניצחון 1-0 על בלגראנו במסגרת המחזור הראשון בליגה. הוא שיחק במועדון במשך 3 עונות, בהן ערך 58 הופעות ליגה ולא הבקיע שער.

מילאן

ב-5 באוגוסט 2016 חתם גומס במילאן מהסרייה א' ל-5 עונות. ב-27 באוגוסט ערך את הופעתו הבכורה בקבוצה בהפסד 4-2 לנאפולי.

פלמיירס

ב-2 באוגוסט 2018 הושאל גומס לפלמיירס לעונה אחת.

קריירה בינלאומית

ב-7 בספטמבר 2013 ערך גומס את הופעת הבכורה שלו בנבחרת פרגוואי, כששיחק 90 דקות והבקיע שער בדקה ה-84 בניצחון 4-0 על נבחרת בוליביה במסגרת מוקדמות מונדיאל 2014. ב-6 במרץ 2014 הבקיע את שערו השני בנבחרת, בהפסד 2-1 לנבחרת קוסטה ריקה במשחק ידידות.
אסף גבעון

ביוגרפיה

נולד וגדל בכפר סבא. אביו בעל עסק לפרסום ואמו מהנדסת. לגבעון אחות מבוגרת ממנו. 

למד בגיל 6 לשחק שחמט. מאמניו הבולטים לאורך השנים היו רב-אמן קונסטנטין לרנר ואמן בינלאומי איליה בוטוויניק. 

למד בתיכון "הרצוג" בכפר סבא, שירת כספורטאי מצטיין בצה"ל.
החל משנת 2010 עובד כמאמן שחמט במועדונים שונים בארץ ובאופן עצמאי. עובד בשיתוף פעולה עם שחמטאים בכירים, ביניהם רב-אמן טל בראון. 

משחק בשורות מועדון הפועל כפר סבא בליגה הלאומית. היה שותף לזכיית קבוצת המועדון בליגה העילית לנוער בין השנים 2013-2011. 
גבעון נמצא במערכת יחסים זוגית ומתגורר בכפר סבא.
מריה אנה מנויבורג

ביוגרפיה

מריה אנה נולדה בדיסלדורף ב-28 באוקטובר 1667, לפיליפ וילהלם, הנסיך הבוחר מפפאלץ ולאליזבת אמליה, רוזנת הסן-דרמשטדט, בתם של גאורג השני, רוזן הסן-דרמשטדט וסופיה אלאונורה מסקסוניה. מריה אנה בילתה בימי ילדותה בטירת נויבורג, שם גודלה על ידי פראו פון קלאו, יחד עם אחיותה מריה סופיה מנויבורג ודורותיאה סופיה מנויבורג.
מריה אנה הייתה יפה מאוד, וב-16 בפברואר 1689 נבחרה להיות אשתו השנייה של קרלוס השני, מלך ספרד, משום שקיוו שתוכל ללדת לו הרבה ילדים (להוריה היו 17 ילדים). ב-28 באוגוסט אותה שנה התקיים טקס הנישואים באמצעות שליח באינגולשטאדט, בהשתתפות אחותה אלאונורה מגדלנה ובעלה לאופולד הראשון, קיסר האימפריה הרומית הקדושה. באביב 1690 הגיעה מריה אנה לספרד, וב-14 במאי אותה שנה נערך טקס הנישואים הרשמי. אולם, גם מהנישואים הללו לא נולדו לקרלוס ילדים, כנראה בגלל המגבלות הפיזיות והנפשיות שהיו לו.
מריה אנה הייתה מעורבת בתככי חצר המלוכה הספרדית, ורצתה להביא לבחירתו של אחיינה קרל, ארכידוכס אוסטריה ליורש העצר. בעקבות כך הסתכסכה מריה אנה עם חמותה מריאנה מאוסטריה, שרצתה להביא לבחירתו של נינה יוזף פרדיננד מבוואריה ליורש העצר. מריה אנה הייתה שנואה בחצר המלוכה הספרדית, בשל דרכה לגנוב כסף וחפצי אמנות יקרים ולשלוח אותם למשפחתה בגרמניה.
ב-1 בנובמבר 1700 מת בעלה קרלוס השני, מלך ספרד, אולם אף על פי שציווה בצוואתו לנהוג בה בכבוד, הורה לה יורשו פליפה החמישי, מלך ספרד לעזוב את מדריד, והיא נאלצה להתגורר במבצר אלקסר בטולדו. בשנת 1706 כבש אחיינה קרל, ארכידוכס אוסטריה את טולדו, והתקבל בברכה על ידי מריה אנה, ובעקבות כך גורשה מריה אנה מאוחר יותר על ידי פליפה החמישי, ועברה להתגורר בבאיון שבצרפת. בשנת 1739 הורשתה מריה אנה לחזור לספרד, וב-16 ביולי 1740 היא מתה בגוודלחרה.
פסטיבל האורות (ברלין)

פסטיבל האורות (באנגלית: Festival of Lights) הוא פסטיבל אמנות אור, המתקיים מדי שנה בחודש אוקטובר בעיר ברלין, בירת גרמניה. הפסטיבל נערך לראשונה בשנת 2004.
במהלך הפסטיבל מוארים במשך עשרה ימים אתריה הידועים של העיר. בין האתרים המוארים נכללים שער ברנדנבורג, קתדרלת ברלין, עמוד הניצחון, בית תרבויות העולם, ז'נדארמנמארקט ומגדל הטלוויזיה.
פעילויות נוספות נערכות במהלך ימי הפסטיבל, ובכללן מופעי זיקוקין די-נור ומרוץ לספורטאים, העובר ליד האתרים המוארים.
ועדה לענייני ביקורת המדינה

הוועדה לענייני ביקורת המדינה היא מן הוועדות הקבועות של הכנסת. 
על פי תקנון הכנסת, תחומי עיסוקה של הוועדה הם דיון בדו"חות מבקר המדינה ונציב תלונות הציבור; סמכויות על-פי חוק מבקר המדינה וחוקים אחרים; מעמדם וסמכויותיהם של מבקרים פנימיים.
לפי סעיף 6 (א) לחוק מבקר המדינה התשי"ח 1958, "המבקר יפעל מתוך קשר עם הוועדה לענייני ביקורת המדינה של הכנסת וימסור לה דין וחשבון על פעולותיו בכל עת שייראה לו או שיידרש על ידי הוועדה."
הוועדה מתרגמת את מסקנות והמלצות מבקר המדינה לשפת המעשה, בכך שהיא דנה בממצאיו ומזמינה לפניה נציגי משרדי ממשלה הנוגעים בדבר. חוק מבקר המדינה מסדיר לפרטים את יחסי העבודה של מבקר המדינה והוועדה, ומקנה לה סמכות להקמת ועדת חקירה לחקירת ממצאיו (סעיף 14 לחוק), וכן לזמן לפניה נושאי משרה בגופים המבוקרים (סעיף 18 לחוק) ואף לדרוש מהם להופיע לפניה. מי שנדרש להופיע לפני הוועדה ולא עשה כן, דינו קנס. 
בוועדה פועלת על פי רוב ועדת משנה לנושא ביטחון, יחסי חוץ וקשרי מסחר בינלאומיים. כמו כן, פועלת בה ועדת השניים, בה חברים יושב ראש הוועדה ויושב ראש ועדת החוץ והביטחון. ועדת השניים דנה בנושאי ביקורת רגישים שמפאת סודיותם לא ניתן לדון בהם אף לא בפורום הסגור של ועדת המשנה לביקורת המדינה. 
כיוון שמדובר בוועדה שעיקר תפקידה ביקורת על הממשלה הנוכחית, נקבע בתקנון הכנסת שיושב ראש הוועדה יהיה מסיעות האופוזיציה.
פארק גבעת אינווד

פארק גבעת אינווד (באנגלית: Inwood Hill Park) הוא פארק ציבורי בחלקו הצפוני ("העליון") של האי מנהטן בעיר ניו יורק. הפארק מנוהל על ידי מחלקת הפארקים של עיריית ניו יורק.
הפארק ממוקם לאורך גדת נהר ההדסון בין רחוב דייקמן וקצה הצפוני של האי מנהטן.

פני השטח

הפארק הוא פארק סלעי, ותצורותיו נוצרו על ידי קרחונים בעידן הקרח האחרון. הפארק הוא הפארק היחיד באי מנהטן שלא עוצב על ידי מתכננים.
גבעות מכסות את מרבית פני שטח הפארק, ורובן מיוערות ביותר. בפארק מסלולי הליכה ואופניים רבים, וכן שלושה גני משחקים לילדים, מגרשי כדורסל, כדור בסיס, טניס וכדורגל.
בשטח הפארק מצויה ביצת מלח קטנה בה מקננים ציפורי מים רבים, כגון אווזים קנדיים, קורמורנים ושחפים.
ביערות מצויים הן ציפורי שיר והן ציפורי טרף כגון ינשופים וניצים. בשנת 2002 נערך ניסיון להביא לקינון של עיטם לבן-ראש בפארק, ושלושה זוגות עיטמים החלו לקנן בקינים מיוחדים שנבנו עבורם.
שטח הפארק 793,000 מ"ר ולאורכו עובר הכביש המהיר הנרי הדסון, ומסילת רכבת של חברת אמטרק.
לדפוק חתונה

עלילה

ג'ון בקוויט (אוון וילסון) וג'רמי גריי (וינס וון) הם מגשרי גירושין בוושינגטון די. סי.. השניים נוהגים לעיתים תכופות "לדפוק חתונה" - כלומר, להצטרף לחתונה שלא הוזמנו אליה במטרה לפגוש ולפתות נשים, תוך כדי ציות לחוקים ברורים בכל הנוגע ל"לדפוק חתונה", חוקים שהעביר אליהם דופק החתונות הפורש - צ'אז רינהולד (ויל פארל). השניים משתמשים בסיפורי כיסוי המשתנים מחתונה לחתונה, ובעזרת קסם אישי הופכים להיות 'מסמר הערב' בכל חתונה, ובכך נמנעים מלהגיע לעימות עם מוזמנים אחרים. לאחר הצלחה בחתונות רבות, ג'רמי לוקח את ג'ון לחתונה של בתו של מזכיר שר האוצר של ארצות הברית, ווליהאם קלירי (כריסטופר ווקן). ברגע שהשניים נכנסו, הם מבחינים בשתי בנותיו האחרות של קלירי, גלוריה (איילה פישר) וקלייר (רייצ'ל מקאדמס). ג'רמי מצליח לפתות את גלוריה ואף מקיים עימה יחסי מין על חוף בקרבת מקום. גלוריה מגלה לג'רמי כי היא בתולה וכי היא מאוהבת בו, מה שגורם לג'רמי להילחץ, לעזוב את החתונה ולחפש את ג'ון.
בינתיים, ג'ון מתחיל לנסות לפתוח בשיחה עם קלייר, אך החבר של קלייר, זאק לודג' (בראדלי קופר), מפריע לשיחה. בהמשך נראה כי הסיבה היחידה שזאק מעוניין בקלייר זה משום הכוח הפוליטי הרב שיש לאביה. לאחר מכן מצטרפים ג'ון וג'רמי לסוף שבוע של חגיגות בבית הנופש של משפחת השר אליו הוזמנו. במהלך הנופש, גלוריה מנסה לשכנע את ג'רמי להינשא לה. במקביל, זאק עוזב ארוחת ערב כדי לנוח לאחר שג'ון ערבב במשקהו חומר משלשל, וזה האחרון יוצא לטייל עם קלייר. לאחר ששניהם נתקלים בפיתויים מבני משפחה אחרים, ג'רמי מבקש מג'ון לעזוב, אך הם נשארים לאחר שג'רמי מבין שג'ון התאהב בקלייר. בעוד היחסים בין ג'רמי לגלוריה ובין ג'ון לקלייר ממשיכים להתהדק, זאק חושף שג'רמי וג'ון הם נוכלים, והצמד מגורש מבית המשפחה.
לאחר שהשניים חוזרים לשגרת חייהם, ממשיך ג'רמי בסתר להיפגש עם גלוריה, ללא ידיעתו של ג'ון, שבמקביל ממשיך להתחקות אחר קלייר ומנסה ליצור איתה קשר כשהוא מתחזה למלצר במסיבת האירוסים שלה עם זאק. ההתחזות נחשפת וג'ון מוכה על ידי זאק וחבריו. לאחר שהוא מתאושש, הוא הולך לחפש את ג'רמי שהיה אמור לחפות עליו כשהתחזה למלצר, אך לאחר שנתקל בם באמצע קיום יחסי מין, הוא נכנס לדיכאון.
ג'ון ממשיך לדפוק עוד מספר חתונות לבד אך הפעם הוא משאיר אחריו בלגן בהשפעת הדיכאון. במקביל, ג'רמי וגלוריה מבקשים להינשא זה לזו, ואילו אהבתה של קלייר את זאק הולכת ונחלשת. ג'ון מסרב להיות שושבינו של ג'רמי, ובמקום להשתתף בחתונה הוא מצטרף למנטור של "לדפוק חתונה", צ'אז רינהלוד, לדפוק 'הלוויה'. לאחר הרפתקאה רגשית בהלוויה, ג'ון מבין כי נפשו כמהה לאהבה, והוא ממהר לחתונה של ג'רמי, אליה הוא מגיע בעיצומו של הטקס. בחתונה הוא שוב נפגש עם קלייר, ולאחר שקלייר רבה לעיני הקהל כולו עם זאק ומטיחה בו דברים קשים, זאק מתנפל על ג'ון, אך ג'רמי מגונן עליו ותוקף את זאק.

הפקה

הסרט נכתב על ידי בוב פישר וסטיב פבר, והופק על ידי "ניו ליין סינמה", "טפסטרי פילם", "אוורי פיקס" ועוד. הסרט צולם בוושינגטון די. סי. ובחוף המזרחי של מרילנד. 54 ימי הצילום החלו ב-22 במרץ 2004. תקציב הסרט היה כ-40 מיליון דולר, ובשבוע הראשון שלו הכניס קרוב ל-34 מיליון דולר בארצות הברית לבדה.
אריה פילץ

ביוגרפיה

נולד בעיר לודז' שבפולין. בשנת 1924, בהיותו בן 16, עלה לארץ ישראל, בעלייה בלתי חוקית ואת דרכו בארץ החל כפועל חקלאי בפרדסי פתח תקווה.
את פועלו כאיש בנייה החל בשנת 1935, בהקמת בית בן שתי קומות ברחוב פרוג בתל אביב, כשרחוב דיזנגוף היה משטח חולות שומם. בימי מאורעות תרצ"ו בנה את הבית ברחוב הירקון שבו התגורר.
כבעל בתי הקפה "הונגריה" ו"תרשיש", פתח בשנת 1938 בבית ברחוב הירקון את קפה "פילץ", שהפך למוקד בחיי העיר תל אביב והמדינה שבדרך, והביא גם תועלת מודיעינית רבה ל"הגנה" בשל האורחים הבריטים שבילו בו.
כחבר פעיל ב"הגנה" מילא כמה תפקידים, בהם הממונה על הסליקים בכל צפון תל אביב. גם חדר המכונות של קפה "פילץ" שימש כמחסן נשק, ובדירתו, שבקומה השלישית, נאספו מפקדים לישיבות מטה.
עם קום המדינה התגייס לצה"ל ונתמנה קצין סעד חטיבתי בדרגת סרן. הוא נטל חלק במבצע קדש, ובמלחמת ששת הימים גויס לשירות למרות גילו ומונה על איסוף השלל.
ב-1954 היה מ"גיבורי" הפרשה שהייתה אחת העילות לתביעת הדיבה שהגיש עמוס בן-גוריון כנגד ארגון שורת המתנדבים.
היה נשוי לפֶּסיה (נפטרה ב-1967).
בנו היה הקבלן והיזם אברהם פילץ.
Honey (שיר של מריה קארי)

רקע וכתיבה

השיר נכתב והופק על ידי קארי עצמה, שון קומבס, קיו-טיפ וסטיבן ג'יי. השיר מסמפל את השיר "Hey DJ" של להקת World's Famous Supreme Team ואת השיר "The Body Rock" של להקת Treacherous Three ולכן הכותבים של שני השירים האלו קיבלו קרדיט בכתיבה.  
השיר נחשב לשיר פורץ דרך בקריירה של קארי מכיוון שעזר לה להיכנס לתוך עולם מוזיקת ההיפ-הופ.

ביקורת והצלחה

השיר זכה לשבחים רבים מהמבקרים ואף הרבה מהם כינו את המעבר של מריה להיפ-הופ כ"גאוני". השיר זכה להצלחה רבה בעולם, בארצות הברית הוא הגיע למקום ה-1 כבר בשבוע הבכורה שלו ובכך הפך לשיר השלישי של מריה לעשות זאת מה שהפך אותה לזמרת שעשתה זו הכי הרבה פעמים במהלך ההיסטוריה.  
הוא נשאר במקום הראשון במשך 3 שבועות. בנוסף הוא גם הצליח להגיע לחמישייה הפותחת במדינות רבות ביניהם קנדה, ניו זילנד, ספרד ובריטניה. במדינות כמו אוסטרליה ושוודיה השיר הגיע לעשירייה הפותחת ול-20 העליונים בעוד מדינות רבות בעולם.  
בנוסף לכך, השיר קיבל 2 מועמדויות בגראמי בקטגוריות: "הביצוע הנשי הטוב ביותר בשיר R&B ושיר ה-R&B הטוב ביותר. במשך השנים השיר הפך להיות אחד מהשירים אותם מריה שרה הכי הרבה בסיבובי הופעות כאשר נהגה גם לשיר את גרסת הרמיקס של השיר.

וידאו קליפ

השיר גם ידוע בזכות הקליפ שלו אשר היה בעל אופי מיני יותר מאשר הקליפים הקודמים של קארי. הקליפ נפתח בכך שרואים את קארי מוחזקת כבת ערובה באחוזה אך מצליחה להימלט ממנה. היא נמלטת באמצעות אופנוע ים בעוד האנשים מהאחוזה פותחים אחריה במרדף.
בסיום המרדף היא מגיע לחוף שם היא מכירה גבר זר ומתאהבת בו. אנשים רבים טענו כי הקליפ הוא למעשה מטפורה לנישואים הלא מוצלחים של קארי, כמו למשל האישה שכלואה באחוזה הוא סממן להרגשת החנק והכליאה שקארי הרגישה בנישואים שלה, בעוד האחוזה המפוארת מציגה את העושר הכלכלי שכביכול לא סיפק אותה ואף על פיו הרגישה כלואה.
שמעון אונגר

קורות חייו

נולד בקאריי שבאימפריה האוסטרו-הונגרית (בשטחי רומניה המודרנית) בשם שמעון משה שמחה למשפחה יהודית אורתודקסית, דוברת יידיש. בהמשך, רכש השכלה תיכונית בבודפשט. הוא למד בסמינר הרבני של בודפשט ובמקביל רכש תואר בפילוסופיה מזרחית באוניברסיטת בודפשט. עם סיום לימודיו החליף את שם משפחתו לאונגר. השם היה בעל קונוטציה גרמנית והחלפתו תאמה לתהליך שעבר על חלק מבני הקהילות היהודיות באימפריה, בעיקר מקרב השכבות המשכילות ובמסגרתו אימצו שמות משפחה (ולעיתים גם שם פרטי נוסף) בעלי זיקה לאוכלוסייה המקומית וזאת בהסכמת הממשל המקומי.
ב-1892, לאחר הסמכתו לרבנות מונה לרב הראשי של קהילת סקסארד. ב-1901 מונה לרב הראשי של אוסייק במקום אהרן קמינקא וכיהן בתפקידו עד 1937. מינויו נחשב כניצחון הגישה הליברלית-נאולוגית על פני האורתודוקסית. במסגרת תפקידו היה מופקד על קהילות קטנות הסמוכות לאוסייק כגון הקהילה בדוני מיכוליאץ. אונגר נשא את דרשותיו בבית הכנסת בגרמנית, השפה המדוברת בקרב בני הקהילה עד למלחמת העולם הראשונה. לאחר המלחמה השתנתה המגמה ובני הקהילה החלו לאמץ גם שמות בעלי קונוטציה קרואטית, במקביל להנחלת השפה הסרבו-קרואטית כשפת הדיבור המובילה. ב-1929 מונה הרב שלום פרייברגר לסגנו של אונגר וכיהן בתפקידו עד 1936. ב-1937 סיים הרב את תפקידו מחמת גילו ובמקומו מונה הרב ד"ר חיים (צ'ארלס) שטקל.
לאחר כיבוש ממלכת יוגוסלביה על ידי גרמניה הנאצית הועבר אזור אוסייק לחזקת מדינת קרואטיה העצמאית בשלטון האוסטאשה. ביולי 1942 נעצר הרב אונגר במסגרת אקציה שנערכה בבני הקהילה. הרב שמעון אונגר נפטר בעת שעשה דרכו למחנה ההשמדה יאסנובאץ והוא בן 79 שנים.
אונגר היה נשוי. בנו, פוואו (Pavao Ungar‏ 1905–1999), ניצל מהשואה, עבר להתגורר בזאגרב ועסק באדריכלות נוף.
קו R של הרכבת התחתית של ניו יורק

מסלול הקו

הקו אשר הוא אחד הקווים הארוכים ביותר במערכת מתחיל את מסלולו במזרח שכונת ג'מייקה שבקווינס. משם ממשיך הקו במסלול מעט אלכסוני לכיוון מנהטן שבמערב ונכנס אל האי דרך גשר ויליאמסבורג. במנהטן פונה הקו דרומה ונוסע במסלול משותף עם קווים רבים נוספים תוך שהוא עוצר בכל התחנות שבמסלולו. במנהטן תחתית פונה הקו לכיוון מזרח, נכנס לברוקלין וחוצה אותה מצפון לדרום במסלול משותף עם קווים נוספים.
קולנוע אלהמברה

מרכז לסיינטולוגיה

בראשית 2008 רכש ארגון הסיינטולוגיה את המבנה, ובאפריל 2010 החל פרויקט שיפוץ ושימור מקיף של המבנה, במסגרתו סויד ונצבע חלקו החיצוני של המבנה, שוחזר השלט בשפה האנגלית, ופנים המבנה הוסב לייעוד מחודש עבור מרכז לתנועת הסיינטולוגיה. במהלך השיפוץ הוציאה עיריית תל אביב צו הפסקת עבודה וכן צו הריסה בעקבות תוספת בנייה בלתי חוקית של כ־1,000 מ"ר במבנה.
במהלך העבודות סבל המבנה מניסיונות חבלה. במקרה אחד נעשה ניסיון לפוצץ את המבנה באמצעות ריכוז גבוה של גז בישול, ובמקרה שני הוצת המבנה, ככל הנראה בזדון. בניסיונות אלו נגרם למבנה נזק בהיקף של כמיליון דולר. בקיץ 2011 נעצר עו"ד גור פינקלשטיין בחשד למערבות בפעילות פלילית הקשורה לעסקה.

אדריכלות

המבנה תוכנן על ידי האדריכל הלבנוני איליאס אל מור (Ilyas Al-Murr) שתכנן גם את קולנוע רוקסי הידוע בביירות. מור, בוגר MIT בארצות הברית, בחר בקווי העיטור המופשטים של האר דקו המשתלבים בקנה המידה המונומנטלי של הבניין כסגנון הבנייה המתאים ביותר לבית קולנוע חדש ביפו, עיר שצברה ופיתחה סגנונות ומסורות אדריכליות לאורך ההיסטוריה. התוצאה היא מבנה חריג וייחודי בהשוואה לסביבתו הקרובה בשדרה.
החזיתות המערבית (הפונה לשדרה) והצפונית חופו בשיש לבן ושחור שיובא מאיטליה (לימים פורקו אריחי השיש ונמכרו). החזית העשירה מזוהה עם סגנון האר דקו הנבחן באמצעות מסות פשוטות, דירוגים, שלט ניאון בולט, מגדל גבוה, סימטריה ופרטים כגון חלונות עץ ודלתות מתכת המעוצבים בצורות השאובות מהעולם הצורני של הסגנון.
אותיות הניאון הגדולות הרכיבו את המילה "ALHAMBRA" באנגלית ופנו צפונה. השלט המקורי הוחלף עד שנות ה-70 בשני שלטים צנועים יותר שנתלו על מגדל החזית המערבית. אחד פונה דרומה בשפה האנגלית, ואחר צפונה בשפה העברית. במסגרת עבודות שיפוץ המבנה פורק השלט בשפה העברית והשלט בשפה האנגלית חודש.
האולם הגדול הכיל 1,095 מושבים, מהם 337 ביציע עליון. המושבים רופדו בבד קטיפה אדום, וכך גם הווילונות שסבבו את קירות האולם והיציע. שליטת הצבע האדום שזורה בשמו של המבנה ("אלהמברה" מקורו בערבית: "האדום"). את הבימה מסגר קרניז מפוסל שטיפס מעלה אל התקרה והמשיך על קירות המבנה עד אחורי היציע. לתקרת האולם צורה אליפטית מדורגת ומעוטרת.
בשנות ה-70, בשלב הפיכת המבנה לפסאז', נהרס האולם המקורי לגמרי ובמקומו נוצקו קומות בטון שחילקו אותו באופן גס לשלושה מפלסים. כל שנותר מהאולם הם התקרה המקורית וחלק מהקרניז שעל התקרה וסביב הבימה.
פאראסומניה

פאראסומניות של מצב השינה השלישי

פאראסומניות של מצב השינה השלישי מאופיינות בפעילות פיזיולוגית בעת שהפעילות המוחית של האדם יוצאת ממצב השינה השלישי ונשארת בין מצב שינה למצב עירנות. הפרעות שינה אלה כוללות הפעלה של מערכת העצבים האוטונומית, מערכת העצבים המוטורית, או תהליכים קוגניטיביים במהלך שינה, או מעברים בין שינה לעוררות.
חלק מן הפאראסומניות של מצב השינה השלישי שכיחות בתקופת הילדות אך שכיחותן פוחתת לאורך השנים (סהרוריות, ביעותי-לילה, ויקיצה מבולבלת). אצל חלק מן הלוקים בהפרעה, פאראסומניות אלה עלולות לגבור בהשפעת צריכת אלכוהול, מחסור בשינה, פעילות פיזית, מתח נפשי, דיכאון, טיפול תרופתי, או מחלת חום. בין ההפרעות נמצא, אכילה מתוך שינה, סקס-סומניה, חריקת שיניים, תנועות רגליים מחזוריות בשינה, תסמונת הרגליים העצבניות, ודיבור מתוך שינה.
קאדמון

שיר הבריאה

כעת, הבה נהלל את הפטרון של ממלכת השמים

עוצמתו של הבורא ומחשבות רוחו,

עבודתו של אבינו הנפלא, הוא אכן, האל הנצחי

הנמצא בבסיס כל פלא.

עבור בני האדם, הוא, הבורא הקדוש

הראשון שיצר את השמים כגג, ואז

שומר האנושות, האל הנצחי

האל הכל יכול לאחר מכן יצר את מרכז העולם

את הארץ, עבור האדם.
— Caedmon's Hymn to God,  Poems Found in Translation
אמה רוברטס

קריירת המשחק

מגיל צעיר נכחה במספר צילומים והפקות שבהן שיחקה דודתה, ג'וליה רוברטס. בעקבות זאת החלה מגלה עניין במשחק, ולמורת רוחה של אמה, עשתה את הופעת הבכורה שלה כבר בגיל 9, בסרט הדרמה "שאיפות". בשנת 2003 אמורה הייתה לגלם את התפקיד הראשי בסרט העצמאי "Daisy Winters", אך הצילומים מעולם לא יצאו לפועל עקב בעיות כלכליות.
בשנת 2004 הייתה לאלילת נוער כאשר החלה מגלמת את "אדי סינגר" בסדרת הטלוויזיה "לא מדהימה" מבית ניקלודאון. על תפקידה זה היה הייתה מועמדת לפרס ה-Teen Choice Awards ופרסים נוספים. הסדרה שודרה בין השנים 2004–2007, במשך שלוש עונות וכללה 42 פרקים. בנוסף, בשנת 2001, הופיעה בתפקיד אורח בסדרת הטלוויזיה דרייק וג'וש.
בשנת 2006 כיכבה לצד שרה פקסטון בסרט "אקווה מרין", תפקיד שהקנה לה את פרס האמן הצעיר לשחקנית המשנה הטובה ביותר. באותה שנה השתתפה בסרט ננסי דרו. בשנת 2007 השתתפה בסרט בית מלון לכלבים. בהמשך כיכבה בתפקיד הראשי בסרט Wild Child, שמספר על ילדה מרדנית ממליבו אשר נשלחת לפנימייה באנגליה, כמו גם בסרט "Lymelife" לצדו של אלק בולדווין.
בשנת 2010 שיחקה בתפקיד ג'ואנה במותחן "4.3.2.1" שכתב וביים נואל קלארק. בשנת 2011 שיחקה בחמישה סרטים: "יום האהבה", "Twelve", "סיפור מצחיק", "צעקה 4" ו"סטטוס: ידידים".
בשנת 2013 שיחקה בקומדיה המצליחה "אנחנו המילרים" לצידם של ג'ייסון סודייקיס וג'ניפר אניסטון, שם שיחקה נערה חסרת בית בשם קייסי. באותה שנה שיחקה בתפקיד ראשי בדרמה "עולם המבוגרים" לצד אוון פיטרס.
בשנת 2016 שיחקה בתפקיד ראשי במותחן הטכנולוגי "משחקי חובה" (Nerve) לצידו של דייב פרנקו.
בשנת 2017 שיחקה בדרמה הביוגרפית "אני מיכאל" לצד ג'יימס פרנקו וזאכרי קווינטו.

קריירת המוזיקה

בשנת 2005 הקליטה בחברת קולומביה רקורדס את האלבום "Unfabulous and More" שיצא בספטמבר אותה שנה, ושימש פסקול לסדרת הטלוויזיה "לא מדהימה" שבה כיכבה. במהלך אותה שנה הקליטה את השיר "If I Had It My Way" כפסקול לסרט "נסיכת הקרח" של אולפני דיסני. בשנת 2006 הקליטה את השיר "Island in the Sun", עיבוד לשיר של להקת הרוק ויזר. השיר שימש פסקול לסרטה "Aquamarine".